อคส.เมินจ้างคนไทย หันใช้มาเลย์ขายข้าว
โพสต์ทูเดย์ &#8212; อคส.เมินบริษัทไทย ตั้งโบรกเกอร์มาเลเซียทำตลาดข้าวในตะวันออกกลาง
12 ต.ค. 2552

โพสต์ทูเดย์ — อคส.เมินบริษัทไทย ตั้งโบรกเกอร์มาเลเซียทำตลาดข้าวในตะวันออกกลาง
นายยงยศ ปาละนิติเสนารักษาการผู้อำนวยการองค์การคลังสินค้า  (อคส.) เปิดเผยว่า ได้แต่งตั้งบริษัท จีจีเอฟ (ไทยแลนด์)ที่มีสำนักงานในประเทศมาเลเซีย ทำหน้าที่เป็นตัวแทนขายและดูแลกระจายสินค้าไทยในตะวันออกกลาง
เบื้องต้น อคส.จะนำข้าวถุงภายใต้ชื่อ “เทสต์ ออฟ ไทย” 3 ชนิด ได้แก่ ข้าวหอมมะลิ 100% ข้าวนึ่ง และข้าวเจ้า 100% ขนาด 5 กก. และ 10 กก. จัดส่งไปจำหน่ายก่อน ภายในเดือนต.ค.นี้ ราว 200 ตัน  มูลค่า 6 ล้านบาท 
เทสต์ ออฟ ไทย จะเป็นตราสินค้าเพื่อทำตลาดต่างประเทศโดยข้าวถุงจะเป็นสินค้านำร่อง ถือเป็นก้าวใหม่การทำธุรกิจของอคส. ชดเชยรายได้ที่หายไปจากโครงการรับจำนำ 
กรณีที่ผู้ส่งออกข้าวไทยตั้งข้อสังเกตว่า อคส.ดึงต่างชาติเข้ามาแข่งขันกับผู้ประกอบการไทย มองว่าเป็นเพียงผู้หาข้าวให้จีจีเอฟตามที่มีคำสั่งซื้อเข้ามาแล้วเก็บค่าตอบแทน ซึ่งอคส.อาจซื้อข้าวจากโรงสีหรือผู้ส่งออกรายใดก็ได้ที่เสนอราคาเหมาะสม  
ด้านนายเจริญ เหล่าธรรมทัศน์ อุปนายกสมาคมผู้ส่งออกข้าวไทย กล่าวว่า การกระทำของอคส.ไม่เหมาะสม แทนที่จะปกป้องการลงทุนของคนไทยในธุรกิจเกษตรกร แต่กลับเปิดโอกาสให้ต่างชาติแข่งซื้อข้าวกับผู้ประกอบการไทย